רומנים

מיהם הרומנים

הרומנים מתאפיינים על ידי שפתם, ההיסטוריה שלהם, מנהגיהם, תרבותם והמיתולוגיה הייחודית.
מנקודת מבט רומנית, מי שנולד ברומניה ומדבר את שפתה הוא רומני במובן הרחב של המילה והם מתייחסים כך גם לגבי מי שעזב לצמיתות את רומניה. ביטוי לכך ניתן למצוא בחוק האזרחות הרומנית משנת 1991, המעניק אזרחות רומנית לכל אדם שנולד על אדמת רומניה, ולצאצאיו עד דור שלישי אם אלו דוברי רומנית ובקיאים בהיסטוריה ובתרבות של העם הרומני.
הרומנים רואים גם את המולדובנים כרומנים שמחוזותיהם נמצאים באופן זמני מחוץ לגבולות רומניה. יש ציבור המדבר ניב קרוב מאוד לרומנית, בעיקר בחצי האי הבלקני, הם נקראים ארומנים ומנקודת מבט רומנית הם חלק מהעם הרומני.
למעשה בני המיעוטים האתניים החיים ברומניה - הונגרים, צוענים, גרמנים, אוקראינים, רוסים, סרבים, יהודים וכו' אינם נחשבים על ידי העם הרומני וגם על ידי עצמם כ "רומנים אתניים". אף על פי שהם דוברי רומנית כשפה שנייה או כשפת אם (למשל במקרה היהודים) ולכן, להבדיל מצרפת למשל, במדינה נעשים מפקדים לפי מוצא אתני.
לדת הנוצרית -במיוחד השייכוּת לכנסיות האורתודוקסית הרומנית והיוונית קתולית הרומנית, הקרויה "אוניטה" unită יש עדיין חלק חשוב בזהות הלאומית של הרומנים. כנסיות אלה קשורות קשר הדוק לתולדות העם הרומני ולמאבקו לעצמאות מדינית ותרבותית. עם זאת קיים גם מיעוט חשוב של רומנים נאו-פרוטסטנטים - בפטיסטים, אדבנטיסטים, פנטיקוסטליים, וכן מיעוט של רומיים-קתוליים או לותרנים.

התפלגות דתית ברומניה

לפי נתוני המפקד של שנת 2002 18,806,428 מאזרחי רומניה (86.8%) הצהירו על היותם נוצרים אורתודוקסים, 1,028,401 (רובם רומנים, מיעוטם צוענים, אוקראינים, רוסים, בולגרים וסרבים) הצהירו שהם רומנו-קתוליים (רובם שייכים למיעוטים הגרמני, ההונגרי, הסלובקי, הבולגרי והצועני) 698,550 פרוטסטנטים, 
(רובם שייכים למיעוט ההונגרי והגרמני),330,486 פנטיקוסטלי ו-195,481 יוונים-קתולים (כמעט כולם רומנים אתניים). בחבל דוברוג'ה יש מיעוט מוסלמי ממוצא טורקי וטטרי. במדינה קיימת גם קהילה ותיקה אך קטנה של ארמנים.
על פי נתוני הותיקן לכנסייה הקתולית יש ברומניה 1,193,806 מאמינים (165,405 יותר מנתוני המפקד). ברומניה נותרו כששת אלפים יהודים. ישנה כמות קטנה יחסית של אזרחים שלא הצהירו על שייכות לדת כלשהי. (אתאיסטים, אגנוסטים ועוד). בפועל רבים מהאנשים החילונים, כולל אתאיסטים או אגנוסטים, מרגישים שייכים לקהילות הדתיות של אבותיהם.

הפזורה הרומנית

לפי הערכות, חיים בארצות הברית כמיליון מהגרים ממוצא רומני. ברוב המקרים היגרו אבותיהם לשם מטרנסילבניה. רק מיעוט מהם שמר עדיין על השפה ועל התרבות הרומנית ורובם נטמעו בחברה הכללית האמריקנית. הקהילות הגדולות ביותר נמצאות באוהיו, באינדיאנה, במישיגן, באילינוי, בפנסילבניה ובניו יורק. בקנדה יש מעל למאה אלף יוצאי רומניה. גם בגרמניה יש כמאה אלף רומנים ועוד כחצי מיליון יוצאי רומניה, גרמנים אתניים (שוואבים וסקסונים).

הרומנים בישראל

בהיות הרומנים נוצרים (בעיקר נוצרים אורתודוקסים) מהווה ארץ ישראל המקום בו נמצאים המקומות הקדושים להם. רומנים בעלי אמצעים נהגו לעלות לרגל אל ירושלים, נצרת, בית לחם, לטבול בכנרת ולחזור לארצם עם שבבי עץ שנמכרו להם ביוקר רב, באמתלה שמדובר בשבבים מהצלב עליו נצלב ישו.
בישראל קיימת נציגות הפטריארכיה האורתודוקסית הרומנית וכנסייה רומנית בירושלים. כמו כן קיימת כנסייה אורתודוקסית רומנית ביפו.
יש עוד מספר מנזרים נוצרים אורתודוקסים ובין הנזירים השוהים בהם יש לפעמים רומנים בודדים (למשל במנזר עין כרם בירושלים). לפי אגדות מסוימות, הושיב שליט רומני מימי הביניים את בני אחד הכפרים שלו, בשכנותה של ישראל, במדבר סיני, במטרה לשרת את דרי מנזר סנטה קתרינה. במהלך הזמן התבוללו רומנים אלה בבדואי הסביבה והתאסלמו.